Longo le rive del Lago Malawi, i paleontologhi i ga catà i osi de ominidi che i ga visù li 50 – 60 000 ai fa. Ricatamenti in tel nord del paexe i fa pensar che 10 000 an fa zente simile a quela de Corno d'Africa i vivea anca qi. A Chencherere e Mphunzi, rente de Lilongwe, i paleontoghi i ga catà de i osi de pigmei che i xe ricordà co i nomi de batwa e akufula. Ste etnie le vivea in Malawi in tel 1.500 a.C. e legha lasà varie piture so le rocie in tel sentro del paexe. Co le popolasion bantu le ga scominsià la migrasion che le ga portà in tuta l’Africa, on grupo de lavoradori del fero i xe rivà e Malawi e i ga fondà on regno. Stà etnia la xe ricordà co el nome de maravi, che vorea dir ragi de luze. Se pensa che el nome Malawi el vegna da maravi. Co el tempo, e grasie a altre migrasion bantu, i maravi i ga dato vita a i chewa, che ancò i xe l’etnia pi grosa del Malawi. I maravi prima, e i chewa, dopo, i ga sterminà le popolasion batwa e akafula. El regno maravi el cuerzea el Malawi de ancò e aree del Mozanbico e de lo Zanbia. La cavedal del regno la se catava a Mankhamba e le re, el Kalonga, el vivea la e controlava el regno co i so cai. La guera co i marcanti de i sciavi la ga fato perdar el potere al kalonga in tel XVIII secolo. El regno de i maravi el gavea on contato costante co la costa de nord del Mozanbico. Avorio, oro e s-ciavi el vegnea vendù a i marcanti arabi e, pi tardi, a i portoghexi. I portoghexi i ga portà el formenton che el xe diventà popolare in tuta la zona e el ga preso el posto del sorgho. Durante el periodo de la mfecane, grupi de popolasion ngoni le xe rivà in Malawi. El regno de i maravi el xera za in crisi par le guere contro i marcanti de i s-ciavi e nol ga podesto difendarse da i ngoni. I ngoni i ga caturà el sud del paexe i ga continuà a far guera co i chewa par tore s-ciavi e el magnare. A lo steso tenpo de i ngoni, i yao i xe rivà in Malawi dal Mozanbico. I yao i scapava da l’avansata de i macua. I yao i gavea i fusili e i ga subito atacà i ngoni e i chewa par caturar sciavi. I yao i xera musulmani ei i se sa stabilio longo le rive del lago Malawi, ne la zona de Mangochi. I arabi de la costa, i shirazi, de cultura swahili, i ga senpre fato marcà de sciavi. En tel XVIII secolo i controlava le trate che da la costa del Kenya e de la Tanzania le entrave fin a la region de i Grandi Laghi. En Malawi, i marcanti shirazi i gavea vari fortini. El pi grande el xera quel de Nkhotakota, fondà in tel 1840, e controlà da i marcanti de Zanzibar. Da 15 a 20 000 scaivi a l’ano i pasava de la. Anca se i primi contati i xe stà fati da i portoghexi, questi i no ga mai tentà de controlar la region. El primo eoropeo che el ga lasà el segno inte la storia del Malawi moderno el xe stà David Livingstone. Livingstone el xe rivà so le rive del lago Malawi in tel 1859. Co Livingstone, la strada la se sa verto a i misionari de la cexa anglicana scozexe e al governo del Regno Unio, che el ga proclamà el protetorato de l’Africa Sentrale, pi tardi del Nyasaland, in tel 1891. I malawiani i ga tentà varie olte de rivar a l’indipendensa, i politeghi locali i ga fondà el Congreso Africano del Nyasaland in tel 1953. Ne lo steso ano, i inglexi i ga meso el Malawi ne la stesa aministrasion de la Rhodesia par formar la Federasion de la Rhodesia e del Nyasaland.